# Muntanyesa grisa bessona

La muntanyesa grisa bessona (Erebia rondoui), també anomenada muntanyesa griseta bessona, és una espècie de lepidòpter papilionoïdeu de la família dels nimfàlids (Nymphalidae) present als Països Catalans.

## Taxonomia

La muntanyesa grisa bessona va ser durant molt temps considerada una subespècie d'Erebia hispania, espècie endèmica de Sierra Nevada, però estudis moleculars van confirmar el seu estatus com a espècie.

## Distribució

Espècie endèmica dels Pirineus, on és present des de l'extrem nord-oest d'Aragó i el sud-est del departament francès dels Pirineus Atlàntics fins al Ripollès i el departament dels Pirineus Orientals. A Catalunya és present a gran part dels Pirineus i s'estén pels Prepirineus a les comarques de l'Alt Urgell, Berguedà i Solsonès. Aparentment és absent d'on es troba la muntanyesa griseta (Erebia cassioides), com ara Andorra i la cara nord de la Cerdanya.

## Descripció

Envergadura alar d'entre 32 i 36 mm. Dimorfisme sexual poc aparent. Anvers de color bru fosc. Ala anterior amb reflexos metàl·lics a la base i una banda taronja a la part exterior que conté dos ocels negres amb centre blanc que es toquen i que poden anar acompanyats d'altres de més petits. L'anvers de l'ala posterior presenta habitualment tres o quatre ocels negres amb centre blanc dins d'una franja taronja exterior. Les femelles presenten les franges taronges més extenses i els ocels més grans. Revers de l'ala anterior semblant a l'anvers, però amb el marge grisós i la base ataronjada. Revers de l'ala posterior de color gris clar, sovint amb una banda lleugerament més clara i delimitada per línies fosques. També pot presentar alguns petits ocels negres a la part exterior.
* Erebia rondoui anvers
* Erebia rondoui revers

## Hàbitat

Prats secs dels estatges alpí i subalpí. Rang altitudinal des dels 1600 m als 2500 m. L'eruga s'alimenta de diverses gramínies, sobretot Festuca, i possiblement Poa.

## Període de vol i hibernació

Vola en una única generació entre principi de juliol i mitjans d'agost. Hiberna com a eruga.

## Referències

* ↑ «Muntanyesa grisa bessona». Cercaterm. TERMCAT, Centre de Terminologia.
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 30 març 2024].
* ↑ Lattes, A.; Mensi, P.; Cassulo, L.; Balletto, E. «Genotypic variability in western European members of the Erebia tyndarus species group (Lepidoptera, Satyridae)» (en anglès). Nota lepidopterologica, Suppl. 5, 31-10-1994, pàg. 93–104. ISSN: 0342-7536.
* ↑ «Erebia rondoui» (en anglès). UICN, 29-01-2009. [Consulta: 30 març 2024].
* 1 2 3 4 5 Vila, Roger; Stefanescu, Constantí; Sesma, José Manuel. Guia de les papallones diürnes de Catalunya. Lynx, 2018. ISBN 978-84-16728-06-0.
* 1 2 3 4 5 Moussus, Jean-Pierre; Lorin, Thibault; Cooper, Alan. Guide pratique des papillons de jour (en francès). Delachaux et Niestlé, 2022. ISBN 978-2-603-02915-2.
* 1 2 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.

## Enllaços externs

* Biodiversidad Virtual (castellà)
* European Butterflies (anglès)